ಅಯೋಧ್ಯೆ ಭೂಮಿ ಪೂಜೆಯಂದೇ ಮೈಸೂರಿನಲ್ಲಿ ಕೋದಂಡರಾಮಸೀತಾ ವಿಗ್ರಹ ಪತ್ತೆ ಮೈಸೂರು: ಅಯೋಧ್ಯೆಯಲ್ಲಿ ಶ್ರೀರಾಮನ ದೇಗುಲ ನಿರ್ಮಾಣಕ್ಕೆ ಭೂಮಿ ಪೂಜೆ ನಡೆದು ಕೆಲವೇ ದಿನಗಳಷ್ಟೇ ಕಳದಿವೆ. ಇದೇ ಸಂದರ್ಭದಲ್ಲಿ ರಾಜ್ಯದಲ್ಲೂ ಶ್ರೀರಾಮ ಪ್ರತ್ಯಕ್ಷನಾಗಿದ್ದಾನೆ. ಹೊಲ ಉಳುವ ರೈತನ ಕಣ್ಣಿಗೆ ಗೋಚರಿಸಿದ್ದಾನೆ. ಇದನ್ನು ಕಂಡ ಜನರು ಪುನೀತರಾಗಿಬಿಟ್ಟೆವು ಅಂತಾ ಕೋದಂಡ ರಾಮನ ಪಾದಕ್ಕೆ ಬೀಳುತ್ತಿದ್ದಾರೆ. ಕೋಂದಂಡ ರಾಮಸೀತಾ ವಿಗ್ರಹ ಪತ್ತೆ ಮೈಸೂರು ಜಿಲ್ಲೆಯ ಚಂದಗಾಲು ಗ್ರಾಮದಲ್ಲಿ ಕೋದಂಡರಾಮ, ಸೀತಾಮಾತೆಯ ವಿಗ್ರಹಗಳು ಪತ್ತೆಯಾಗಿವೆ. ಗ್ರಾಮದ ಸಿದ್ದೇಗೌಡ ಎಂಬ ರೈತ ಟ್ರಾಕ್ಟರ್ನಲ್ಲಿ ಹೊಲ ಉಳುವಾಗ ಪ್ರಾಚೀನ ಕಾಲದ ಕೋದಂಡರಾಮ ಹಾಗೂ ಸೀತಾಮಾತೆಯ ವಿಗ್ರಹ ಪ್ರತ್ಯಕ್ಷವಾಗಿವೆ. ಸುಮಾರು ಎರಡು ಅಡಿ ಎತ್ತರದ ಕೋದಂಡರಾಮ ಮತ್ತು ಸೀತಾ ಮಾತೆಯ ಎರಡು ಮೂರ್ತಿಗಳು ಸಿಕ್ಕಿದ್ದು, ಇದನ್ನ ಕಂಡ ಗ್ರಾಮಸ್ಥರು ಭಕ್ತಿಪರವಶರಾಗಿದ್ದಾರೆ. ಪತ್ತೆಯಾಗಿರುವ ವಿಗ್ರಹಗಳನ್ನ ಮರದಿಂದ ಕೆತ್ತನೆ ಮಾಡಲಾಗಿದ್ದು, ಇವುಗಳ ಮೇಲೆ ಮಸುಕಾದ ಬಣ್ಣ ಪತ್ತೆಯಾಗಿದೆ. ವರ್ಷಗಳ ಕಾಲ ಮಣ್ಣಿನಲ್ಲಿ ಹುದುಗಿದ್ದರೂ ಗೆದ್ದಲು ಹಿಡಿಯದ ಮರದ ವಿಗ್ರಹಗಳನ್ನ ಕಂಡ ಗ್ರಾಮಸ್ಥರು ಅಚ್ಚರಿಗೊಂಡಿದ್ದಾರೆ. ಮಾತ್ರವಲ್ಲ ಸಿದ್ದೇಗೌಡರ ಜಮೀನಿನಲ್ಲೇ ಈಗಾಗಲೇ ಇರುವ ಶ್ರೀರಾಮ ಮಂದಿರದಲ್ಲಿ ವಿಗ್ರಹಗಳನ್ನಿಟ್ಟು ಪೂಜೆ ಮಾಡುತ್ತಿದ್ದಾರೆ. ಇವು ದೇವಸ್ಥಾನದ ವಿಗ್ರಹಗಳೇ ಇರಬಹುದು ಎಂಬ ಶಂಕೆ ವ್ಯಕ್ತವಾಗಿದೆ. ಚಂದಗಾಲು ಗ್ರಾಮದಲ್ಲಿರೋ ಶ್ರೀರಾಮನ ದೇವಾಲಯ ಸುಮಾರು 100 ವರ್ಷಗಳ ಪುರಾತನ ಇತಿಹಾಸ ಹೊಂದಿದೆ. ಹೀಗಾಗಿ ದೇವಾಲಯಕ್ಕೆ ಸಂಬಂಧಿಸಿದ ವಿಗ್ರಹಗಳು ಇರಬಹುದೆಂಬ ಮಾತುಗಳು ಕೇಳಿಬರುತ್ತಿವೆ. ಮೂರ್ತಿ ಸಿಕ್ಕಿರೋ ವಿಚಾರವನ್ನು ಕೆ.ಆರ್ ನಗರ ತಹಸೀಲ್ದಾರ್ ಗಮನಕ್ಕೆ ತರಲಾಗಿದೆ. ಅಲ್ಲದೇ ತಹಶೀಲ್ದಾರ್ ಪುರಾತತ್ವ ಇಲಾಖೆಗೂ ಮಾಹಿತಿ ರವಾನಿಸಿದ್ದಾರೆ.